**Универзитет у Нишу** основан је 15. јуна 1965. године од факултета који су тада били у саставу Универзитета у Београду. 
Универзитет у Нишу у свом саставу има 13 факултета са 1480 наставника и сарадника и 630 ваннаставних радника, а на њему студира 27.570 студената. Од оснивања до данас диплому овог универзитета стекло је 43.259 студената, од којих 1295 странаца, магистарске тезе одбранило 2025 кандидата, а 1128 стекло титулу доктора наука..

Историјат
---------

Оснивањем Универзитета у Нишу заокружује се један значајан период у новијој историји града који почиње 1960. године формирањем првих нишких факултета под окриљем Универзитета у Београду. Били су то Правно-економски, Медицински и Технички факултет, матице из којих се, у складу са могућностима и захтевима времена, систематски развијала све сложенија и свеобухватнија физиономија Универзитета у Нишу.
Универзитет је у години оснивања имао 234 наставника и сарадника и 6.000 студената.
Пораст броја студената, развој нових научних дисциплина, али и све израженије потребе привреде и друштвених делатности, временом су условили реорганизацију постојећих и оснивање нових факултета.

### Развој

* 1968. године Електронски одсек Техничког факултета прераста у Електронски факултет;
* 1970. из Правно-економског факултета израстају два посебна факултета - Правни и Економски.
* 1971. Машински и Грађевински одсек Техничког факултета постају посебни факултети. Исте године оснива се и Филозофски факултет са седам наставних група: Математика, Физика, Хемија, Социологија, Психологија, Англистика и Физичко васпитање;
* 1972. из састава Грађевинског факултета издваја се Факултет заштите на раду;
* 1979. почиње са радом Технолошки факултет у Лесковцу;
* 1987. на Филозофском факултету се отвара Студијска група за српски језик и књижевност;
* 1993. године почиње са радом Учитељски факултет у Врању;
* 1995. Грађевински факултет, по отварању Одсека за архитектуру мења назив у Грађевинско-архитектонски факултет;
* 1998. Филозофски факултет уписује прву генерацију студената на Студијској групи за историју. Исте године у Нишу почињу са радом наставна одељења Факултета ликовних уметности, као и Факултета примењених уметности и дизајна као организационе јединице Унивезитета уметности у Београду.
* 1999. Из Филозофског факултета се издвајају два факултета: Природно-математички и Факултет физичке културе;
* 2000. Природно-математички факултет добија сагласност за отварање одсека за географију и биологију са екологијом, а сам Филозофски факултет за оснивање студијских група за филозофију, педагогију, славистику са балканистиком и уметност, чиме се стичу потребни услови за инкорпорацију наставних одељења ликовне и примењене уметности у програмске оквире Универзитета у Нишу.
* 2002. Оснива се Факултет уметности са три студијске опције - за ликовну, примењену и музичку уметност - које су у претходном периоду функционисале у оквиру Студијске групе за уметности Филозофског факултета.

Ректор
------

Ректор Универзитета у Нишу у мандату 1. јануара 2010 — 30. септембар 2012. године је проф. др Мирољуб Гроздановић, редовни професор Факултета заштите на раду.

Факултети
---------

Универзитет у Нишу има у свом саставу 13 факултета:

| Име | Адреса | Година оснивања |
| --- | --- | --- |
| Грађевинско-архитектонски факултет | Александра Медведева 14, Ниш | 1960. |
| Економски факултет | Трг Краља Александра Ујединитеља 11, Ниш | 1960. (1973) |
| Електронски факултет | Александра Медведева 14, Ниш | 1960. |
| Машински факултет | Александра Медведева 14, Ниш | 1960. |
| Медицински факултет | Булевар Зорана Ђинђића 81 | 1960. |
| Учитељски факултет у Врању | Партизанска 14, Врање | 1993. |
| Правни факултет | Трг Краља Александра Ујединитеља 11, Ниш | 1960. (1973) |
| Природно-математички факултет | Вишеградска 33, Ниш | 1999. |
| Технолошки факултет у Лесковцу | Булевар Ослобођења 124, Лесковац | 1979. |
| Факултет уметности | Кнегиње Љубице 10, Ниш | 2002. |
| Факултет заштите на раду | Чарнојевића 10а, Ниш | 1976. |
| Факултет спорта и физичког васпитања | Чарнојевића 10a, Ниш | 1999. |
| Филозофски факултет | Ћирила и Методија 2, Ниш | 1971. |
|

У оквиру глобалне образовно-научне оријентације сваког од горе набројаних факултета постоји већи број одсека, група или смерова који пружају широке и разноврсне могућности образовања од основних и постдипломских студија до нивоа доктората.
Наставу на Универзитету изводи укупно 1.515 наставника и сарадника, од којих је 133 ангажовано по уговору. Ненаставно особље броји 636 радника.
Од оснивања до школске 2009/2010. године, на Универзитету у Нишу дипломирало је 49512 студената, од којих су 1323 страни држављани. Академски назив магистра наука стекла су 2254 постдипломца, а одбрањено је 1275 докторских дисертација. 
Изнети подаци се односе на школску 2009/2010 годину.

Један од почасних доктора Универзитета у Нишу је Зигфрид Зелберхер (од 2006).

Зграда Универзитета
-------------------

Зграда Универзитета у Нишу (Бановина) саграђена је 1887. године за потребе тадашњег Окружног начелства. Изграђена је у неоренесансном стилу, по пројекту Монументална и модерна грађевина, како је описује аустријски путописац Феликс Каниц, имала је у то време два спрата и улазни део са кеја који је зграду делио на два симетрична крила у којима су били смештени Суд, Начелство и Капетанија.
У периоду од 26. јула 1914. до 16. октобра 1915. године, дакле у време када је Ниш био ратна престоница Србије, у згради су били смештени кабинет Владе и Министарство иностраних дела. Званична објава рата од стране Аустро-Угарске стигла је у ову зграду два дана по усељењу Владе. Године 1930. зграда постаје административно седиште Моравске бановине.

После рата у периоду 1925-1930. старом делу је етапно дограђен још један спрат.

Друга фаза доградње почиње 1930. године, када је Ниш постао административно седиште Моравске бановине.